b"\n_START_ARTICLE_\nPedro Duque\n_START_SECTION_\nBiografia\n_START_PARAGRAPH_\nEs va llicenciar l'any 1986 a l'Escola T\xc3\xa8cnica Superior d'Enginyers Aeron\xc3\xa0utics de la Universitat Polit\xc3\xa8cnica de Madrid amb matr\xc3\xadcula d'honor, encara que fou el segon de la seva promoci\xc3\xb3. Aquest mateix any va comen\xc3\xa7ar a treballar en el grup empresarial espanyol GMV, on va ser destinat al Centre Europeu d'Operacions Espacials (ESOC), situat a la ciutat alemanya de Darmstadt, per realitzar treballs en el marc de l'Ag\xc3\xa8ncia Espacial Europea (ESA)._NEWLINE_Despr\xc3\xa9s de la moci\xc3\xb3 de censura contra Mariano Rajoy de 2018, per la qual Pedro S\xc3\xa1nchez esdevingu\xc3\xa9 president, Pedro Duque accept\xc3\xa0 exercir el c\xc3\xa0rrec de ministre de Ci\xc3\xa8ncia, Innovaci\xc3\xb3 i Universitats._NEWLINE_Pedro Duque est\xc3\xa0 casat amb Consuelo Femen\xc3\xada Guardiola i t\xc3\xa9 tres fills.\n_START_SECTION_\nVida a l'espai\n_START_PARAGRAPH_\nL'any 1992 va ser seleccionat en un dels concursos que ha realitzat aquesta ag\xc3\xa8ncia per a buscar persones que poguessin desenvolupar la feina d'astronauta. Posteriorment va entrenar-se a la Ciutat de les Estrelles de Moscou (R\xc3\xbassia) i als Estats Units. La seva primera missi\xc3\xb3 espacial va ser la STS-95 del transbordador espacial Discovery, entre octubre i novembre de 1998, de nou dies de durada, durant la qual va supervisar el m\xc3\xb2dul experimental de l'ESA. L'octubre de l'any 2003 Duque va participar en un altre viatge espacial, en el qual va ser llan\xc3\xa7at a l'espai amb la nau russa Soiuz, realitzant la tasca d'enginyer de vol i visitant l'Estaci\xc3\xb3 Espacial Internacional durant deu dies per a la realitzaci\xc3\xb3 de la Missi\xc3\xb3 Cervantes. _NEWLINE_El 1995 fou guardonat amb l'Ordre de l'Amistat, concedida pel president de R\xc3\xbassia Bor\xc3\xads Ieltsin; el 1999 amb la Gran Creu al M\xc3\xa8rit Aeron\xc3\xa0utic, concedida per Joan Carles I d'Espanya; i el mateix any amb el Premi Pr\xc3\xadncep d'Ast\xc3\xbaries de Cooperaci\xc3\xb3 Internacional, juntament amb els astronautes John Glenn, Chiaki Mukai i Valeri Poliakov per l'exploraci\xc3\xb3 pac\xc3\xadfica de l'espai._NEWLINE_Des de novembre de 2004 a setembre de 2006\xc2\xa0va treballar en l'Escola T\xc3\xa8cnica Superior d'Enginyers Aeron\xc3\xa0utics de la Universitat Polit\xc3\xa8cnica de Madrid. Des d'octubre de 2006 a setembre de 2011\xc2\xa0va dirigir l'empresa Deimos Imaging a Valladolid. Actualment i des d'octubre de 2012 treballa de nou com a astronauta a l'Ag\xc3\xa8ncia Espacial Europea."